Mandag i sidste uge blev en ulvetæve skudt på en mark øst for Ulfborg i Vestjylland. Samme dag blev en 66-årig mand fra lokalområdet sigtet for at have dræbt ulven.

Nedskydningen fandt sted midt i en verserende og meget polariseret debat, om hvorvidt ulven overhovedet har en plads i Danmark længere. Og den specifikke sag har kun trukket fronterne endnu skarpere op. Det er nemlig – så vidt vides – første gang en ulv bliver slået ihjel herhjemme, siden den genindvandrede efter 200 års fravær.

På den ene side står dem, der mener, at ulve skal skydes, hvis de udviser truende adfærd eller opsøger mennesker gentagne gange. Og på den anden side står dem, der påpeger, at den mistænkte befandt sig i en bil, da han skød et totalfredet dyr.

DR Nyheder kan nu vise en videooptagelse, der viser nedskydningen af ulven. Du kan se mere om sagen i 21 Søndag i aften.